CELEX: 
Language: et
Date: 2021-02-24 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse Euroopa Parlamendi ja nõukogu määrust (EL) 2019/1238 seoses toodetesse sekkumisega

SELETUSKIRI
            
            
               1.DELEGEERITUD ÕIGUSAKTI TAUST
            
            
               1.1.Üldine taust
            
            
               Euroopa Parlamendi ja nõukogu 20. juuni 2019. aasta määrusega (EL) 2019/1238 üleeuroopalise personaalse pensionitoote (PEPP) kohta on kehtestatud ELi-ülene täiendava personaalse pensionisäästu raamistik. 
            
            
               Euroopa elanikkond vananeb. 2060. aastal on iga pensionäri kohta keskmiselt ainult kaks tööealist inimest, võrreldes praeguse neljaga. Selle tagajärjel sattub liikmesriikide pensionisüsteemide jätkusuutlikkus ja piisavus hoolimata paljude ELi liikmesriikide tehtud olulistest reformidest üha suurema surve alla. Eelkõige on juba praegu surve all riiklikud pensionisüsteemid. 
            
            
               Tuleb rohkem säästa, et täiendada traditsioonilistest riiklikest pensionisüsteemidest saadavat pensionitulu täiendava pensioniga. Sellepärast on PEPPi määrus oluline teetähis pensionilõhe vähendamisel ja personaalsete pensionitoodete üleeuroopalise turu saavutamisel kapitaliturgude liidu raames.
            
            
               See annab tarbijatele täiendava võimaluse säästa pensionipõlveks. PEPPi määruses on sätestatud personaalse pensioni üleeuroopalise turu alused, nähes ette ühtsed eeskirjad toote põhiomaduste kohta, nagu läbipaistvusnõuded, nõustamine, investeerimiseeskirjad, vahetusõigus, investeerimisvariantide liik ja väljamaksete liik. 
            
            
               1.2.Eesmärgid
            
            
               •
                     Kooskõlas PEPPi määrusega on käesoleval delegeeritud määrusel järgmised eesmärgid: 
            
            
               •
                     täiendada PEPPi määrust kriteeriumide ja teguritega, mida Euroopa Kindlustus- ja Tööandjapensionide Järelevalve (EIOPA) kohaldab, et määrata kindlaks, kas esineb märkimisväärne probleem PEPPi säästjate kaitse vallas ja kas tema sekkumine seoses konkreetse PEPPi tootega on seega põhjendatud. Need kriteeriumid ja tegurid põhinevad sellel, et toode on olemuselt pikaajaline pensionitoode, ning annavad üksikasjalikumat teavet selle kohta, mis kujutab endast artiklis 65 osutatud ohtu finantsturgude korrakohasele toimimisele ja usaldusväärsusele või liidu finantssüsteemi kui terviku või selle osa stabiilsusele.
            
            
               1.3.Õiguslik taust
            
            
               Käesoleva õigusaktiga täiendatakse Euroopa Parlamendi ja nõukogu 20. juuni 2019. aasta määrust (EL) 2019/1238 üleeuroopalise personaalse pensionitoote (PEPP) kohta, tuginedes õiguslikule alusele, mis on komisjonile antud kõnealuse määruse artikli 65 lõikega 9. 
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Käesolev õigusakt põhineb tehnilisel nõuandel, mille on esitanud EIOPA vastavalt määruse (EL) nr 1094/2010 artikli 10 lõikele 1. Enne komisjonile tehnilise nõuande esitamist korraldas EIOPA 2. detsembrist 2019 kuni 2. märtsini 2020 avaliku konsultatsiooni. Enne avalikku konsultatsiooni sai EIOPA ühisarvamused oma kahelt sidusrühmalt – kindlustuse ja edasikindlustuse sidusrühmade kogult (IRSG) ja tööandjapensioni sidusrühmade kogult (OPSG). Lisaks moodustas EIOPA PEPPi ekspertidest koosneva nõuanderühma, et arutada väljatöötatud ideede praktilisi aspekte ning vahetada arvamusi OECD ja silmapaistvate pensioniteadlastega. 24. veebruaril 2020 korraldas EIOPA avaliku arutelu, mille käigus sooviti teada saada sidusrühmade seisukohti. Samuti tegi EIOPA kulude ja tulude analüüsi, mis lisati lõpparuandesse koos avaliku konsultatsiooni tulemustega ja EIOPA vastustega sidusrühmadele. EIOPA saatis tehnilist nõuannet sisaldava lõpparuande komisjonile 14. augustil 2020. 
            
            
               3.DELEGEERITUD ÕIGUSAKTI ÕIGUSLIK KÜLG
            
            
               •
                     Käesoleva delegeeritud määruse eesmärk on määrata kindlaks PEPPi korra täiendavad elemendid, mille puhul ei ole vaja teha strateegilisi otsuseid ega poliitilisi valikuid. Sellega täiendatakse määruses (EL) 2019/1238 sätestatud poliitikaraamistikku täiendavate üksikasjade ja selgitustega volitustega hõlmatud elementide kohta. 
            
            
               •
                     Artiklites 1–7 täpsustatakse kriteeriume ja tegureid, mille alusel määratakse kindlaks, millal on EIOPA-l õigus kasutada ajutisi ja ennetavaid toodetesse sekkumise volitusi. 
            
            
                
            
            
               KOMISJONI DELEGEERITUD MÄÄRUS (EL) …/…,
            
         
         
            
               24.2.2021,
            
            
               millega täiendatakse Euroopa Parlamendi ja nõukogu määrust (EL) 2019/1238 seoses toodetesse sekkumisega 
                  
               
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 20. juuni 2019. aasta määrust (EL) 2019/1238 üleeuroopalise personaalse pensionitoote (PEPP) kohta, eriti selle artikli 65 lõiget 9,
            
            
               ning arvestades järgmist:
            
            
               (1)EIOPA-l peab olema võimalik kohaldada selgeid kriteeriume ja tegureid, et teha kindlaks, kas esineb märkimisväärne probleem seoses investorite kaitsega või oht finantsturgude korrakohasele toimimisele ja usaldusväärsusele või liidu finantssüsteemi kui terviku või selle osa stabiilsusele. Käesolevas määruses täpsustatakse kõnealuseid kriteeriume ja tegureid, sealhulgas neid, mis on loetletud määruse (EL) 2019/1238 artikli 65 lõike 9 teise lõigu punktides a, b, c ja d. 
            
            
               (2)Oluline on tagada liidus ühtne lähenemisviis, võimaldades samas EIOPA-l võtta kooskõlas määruse (EL) 2019/1238 artikli 65 lõikega 9 asjakohaseid meetmeid, kui leiavad aset ettenägematud ebasoodsad sündmused või suundumused. Komisjon kutsus EIOPAt üles andma tehnilist nõu üleeuroopalise personaalse pensionitoote (PEPP) vallas.
            
            
               (3)Selleks et „ohu“ olemasolu, mis on üks eeltingimus EIOPA sekkumiseks finants- või kaubaturgude korrakohase toimimise ja usaldusvääruse või finantssüsteemi stabiilsuse tagamiseks, leiaks kinnitust, tuleb kasutada kõrgemat hindamiskünnist kui „märkimisväärse probleemi“ olemasolu, mis on eeltingimus EIOPA sekkumiseks investorikaitse tagamiseks. EIOPA-l peaks olema võimalik sekkuda, kui vähemalt üks käesolevas määruses sätestatud teguritest või kriteeriumidest annab alust eeldada, et esineb selline probleem või oht.
            
            
               (4)Samuti tuleb arvesse võtta PEPPi pakkuja või PEPPi turustaja konkreetset olukorda ja asjaolusid seoses nende võimaliku panusega määruse (EL) 2019/1238 artikli 65 lõikes 9 kirjeldatud probleemide või ohtude kujunemisse, 
            
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               EIOPA kohaldab PEPPi keerukuse astme arvessevõtmisel järgmisi kriteeriume ja tegureid:
            
            
                  
            
            
               a)PEPP kui olemuselt pikaajaline pensionitoode;
            
            
               b)alusvarade liik ja läbipaistvuse tase;
            
            
               c)PEPPiga seotud kulude ja tasude läbipaistvuse tase; 
            
            
               d) selliste tehnikate kasutamine, millega juhitakse PEPPi säästjate tähelepanu PEPPi esituse vähem olulistele elementidele;
            
         
         
            
               e) riskide laad ja läbipaistvus;
            
            
               f)tegelikult võimalikust või tõenäolisest suuremale turvalisusele või tulule osutavate tootenimede või terminoloogia või muu teabe kasutamine või eksitavad tooteomadused;
            
            
               g) kas teave PEPPi kohta oli ebapiisav või ei olnud piisavalt usaldusväärne, et turuosalistel, kellele toode oli suunatud, oleks olnud võimalik oma otsust kujundada, võttes arvesse PEPPi laadi ja liiki;
            
            
               h) tootluse arvutamise keerukus, võttes arvesse eriti seda, kas tulu sõltub ühe või mitme alusvara tootlusest, mida omakorda mõjutavad muud tegurid;
            
            
               i) riskide laad ja ulatus;
            
            
               j)
                     kas PEPP on kombineeritud muude toodete või teenustega; 
            
            
               k)
                     PEPPi mis tahes tingimuste keerukus; 
            
            
               l)
                     PEPPi eeldatava tulu ja kahjuriski lahknevuse olemasolu ja ulatus, võttes arvesse järgmist:
            
            
               1) kulude struktuur ja muud kulud; 
            
            
               2) lahknevus seoses pakkuja säilitatava riskiga;
            
            
               3) riski ja tulu profiil;
            
            
               m)
                     PEPPi hinnakujundus ja seonduvad kulud, võttes arvesse järgmist:
            
            
               1) varjatud või teiseste tasude kasutamine;
            
            
               2) tasud, mis ei kajasta osutatud teenuse taset;
            
            
               3) garantiide kulud või kulud, mis ei kajasta põhi-PEPPi puhul kapitaligarantii tegelikku kulu või õiglast väärtust;
            
            
               n)
                     kui hõlpsasti saab PEPPi säästja kasutada vahetus- ja kaasaskantavuse teenuseid ning sellega kaasnevad kulud, võttes arvesse järgmist:
            
            
               1) vahetus- ja kaasaskantavuse teenuste kasutamine seoses teenuse kasutamise perioodiga, kohaldatavad tasud ja lõivud või soodustuste ja stiimulite kadumine;
            
            
               2) asjaolu, et vahetus- ja kaasaskantavuse teenuste kasutamine ei ole lubatud või on tegelikult võimatu.
            
            
            
               Artikkel 2
            
         
         
            
            
               Selleks et võtta arvesse PEPPi suhet sellist liiki PEPPi säästjatega, kellele PEPPi turustatakse või müüakse, kohaldab EIOPA järgmisi kriteeriume ja tegureid:
            
            
               a) PEPPi säästja oskusi ja võimeid iseloomustavad omadused, sealhulgas haridustase, teadmised ja kogemused seoses muude pensionitoodete, pikaajaliste investeerimistoodete või müügitavadega ning PEPPi säästja haavatavus;
            
            
               b)PEPPi säästja majanduslikku olukorda iseloomustavad omadused, sealhulgas sissetulek, jõukus ja see, mil määral sõltub piisav pensionisissetulek PEPPist;
            
            
               c)PEPPi säästja peamised finantseesmärgid, sealhulgas pensioni kogumine ning riskide, sealhulgas biomeetriliste riskide katmise vajadus;
            
            
               d)kas PEPPi müüakse PEPPi säästjale väljaspool kavandatud sihtturgu või kas sihtturg ei ole õigesti kindlaks määratud;
            
            
               e)riikliku tagamisskeemi kohaldamisalasse kuulumise tingimustele vastamine, kui sellised skeemid on olemas.
            
            
            
               Artikkel 3
            
            
               EIOPA kohaldab PEPPi, tegevuse või tava uuenduslikkuse arvessevõtmisel järgmisi kriteeriume ja tegureid:
            
            
               a)PEPPi struktuuri ja omadustega seotud uuenduslikkus, eelkõige riskimaandamismeetmete, väljamaksete vormide või muude PEPPi väljamaksete ülesehituse uuenduslikkus;
            
            
               b)uuenduslikkuse leviku ulatus, sealhulgas, kas PEPP on uuenduslik teatavatesse kategooriatesse kuuluvate PEPPi säästjate jaoks;
            
            
               c) finantsvõimendusega seotud uuenduslikkus; 
            
            
               d) turu varasem kogemus sarnaste PEPPide või PEPPide müügitavadega.
            
            
            
               Artikkel 4
            
            
               EIOPA kohaldab PEPPi või tava pakutava finantsvõimenduse arvessevõtmisel järgmisi kriteeriume ja tegureid:
            
            
            
               a)PEPPi alusvarade eripära, võttes arvesse PEPPile omast finantsvõimendust;
            
            
               b)rahastamisest tulenev finantsvõimendus; 
            
         
         
            
               c)väärtpaberite kaudu finantseerimise tehingute omadused.
            
            
            
               Artikkel 5
            
            
               EIOPA kohaldab PEPPi mahu või PEPPi kogunenud kapitali kogusumma arvessevõtmisel järgmisi kriteeriume ja tegureid:
            
            
            
               a)võimalike kahjulike tagajärgede suurus üksiku PEPPi säästja seisukohast ning suure arvu praeguste ja potentsiaalsete PEPPi säästjate korral võimalikud kahjulikud tagajärjed PEPPi säästjate rühmale, võttes arvesse eelkõige järgmist:
            
            
               b)PEPPi maht ja PEPPi kogunenud kapitali kogusumma;
            
            
               c)PEPPi tinglik väärtus;
            
            
               d)mis tahes kahju tekkimise tõenäosus, ulatus ja laad, sealhulgas võimaliku kantava kahju summa;
            
            
               e)kahjulike tagajärgede eeldatav kestus;
            
            
               f)sissemaksete suurus;
            
            
               g)kaasatud vahendajate arv ning sobivus ja nõuetekohasus;
            
            
               h)turu või müügi kasv;
            
            
               i)keskmine summa, mille iga PEPPi säästja on PEPPi investeerinud;
            
            
               j)riiklikke kindlustuse tagatisskeeme käsitlevas õiguses kindlaks määratud tagamise ulatus, kui sellised skeemid on olemas;
            
            
               k)PEPPiga seotud tehniliste eraldiste väärtus;
            
            
               l)kas PEPPi alusvara kujutab endast suurt ohtu selliste tehingute tulemustele, mille turuosalised või PEPPi säästjad on asjaomasel turul teinud; 
            
            
               m)kas PEPPi tunnused muudavad selle eriti vastuvõtlikuks finantskuritegude eesmärgil kasutamisele, eelkõige, kas need tunnused võivad julgustada kasutama PEPPi järgmiseks:
            
            
               1) mis tahes pettus või ebaausus;
            
            
               2) väärkäitumine või finantsturuga seotud teabe väärkasutamine;
            
         
         
            
               3) kuritegelikul teel saadud tulu kasutamine;
            
            
               4) terrorismi rahastamine.
            
            
            
               Artikkel 6
            
            
            
               EIOPA võtab arvesse ka järgmisi tegureid, mis võivad mõjutada finantsturgude korrakohast toimimist ja usaldusväärsust:
            
            
            
               a)kas PEPPi pakkuja või PEPPi turustaja finantstegevus või -tavad seoses PEPPiga kujutavad endast eriti suurt ohtu turgude vastupidavusele või sujuvale toimimisele;
            
            
               b)kas PEPP või PEPPi pakkuja või PEPPi turustaja finantstegevus või -tavad seoses PEPPiga võivad tuua kaasa märkimisväärse ja kunstliku erinevuse tuletisinstrumentide hindade ja alusvaraturu hindade vahel;
            
            
               c)kas PEPP või PEPPi pakkuja või PEPPi turustaja finantstegevus või -tavad seoses PEPPiga kujutavad endast suurt ohtu turu- või maksesüsteemide taristule, sealhulgas kauplemis-, kliirimis- ja arveldussüsteemidele;
            
            
               d)kas PEPP või PEPPi pakkuja või PEPPi turustaja finantstegevus või -tavad seoses PEPPiga võivad ohustada PEPPi säästjate usaldust finantssüsteemi vastu; 
            
            
               e)kas PEPP või PEPPi pakkuja või PEPPi turustaja finantstegevus või -tavad seoses PEPPiga kujutavad endast suurt ohtu liidu finantssüsteemi jaoks oluliste finantsasutuste tegevuse häirimise seisukohast.
            
            
            
               Artikkel 7
            
            
               EIOPA võtab arvesse ka järgmisi PEPPi pakkuja või PEPPi turustaja konkreetse olukorra ja asjaoludega seotud tegureid, võttes arvesse järgmist:
            
            
               a)finantsseisund ja maksevõime; 
            
            
               b)finantstegevus või -tavad; 
            
            
               c)ärimudel, sealhulgas selle jätkusuutlikkus ja läbipaistvus; 
            
            
               d)edasikindlustus- ja tagamiskorra sobivus seoses PEPPiga;
            
            
               e)PEPPi pakkuja tuginemine kolmandatele isikutele seoses PEPPi oluliste elementidega, nagu biomeetriliste riskide katmine, garantiid ja PEPPi kaasaskantavus;
            
         
         
            
               f)PEPPiga seotud müügitavad, võttes arvesse järgmist:
            
            
               1) kasutatud kommunikatsiooni- ja turustuskanalid;
            
            
               2) teabe-, turundus- või muu reklaammaterjal;
            
            
               3) turustamismudeliga seotud uuenduslikkuse tase, nt vahendusahela pikkus või tuginemine turustamismudeli puhul uuenduslikele tehnikatele.
            
            
            
               Artikkel 8
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 24.2.2021
            
            
               
                     Komisjoni nimel
               
               
                     president
                     Ursula VON DER LEYEN